**คู่มือสำหรับประชาชน : การยื่นใบขนสินค้าขาเข้าทางอิเล็กทรอนิกส์เพื่อนำของเข้าในราชอาณาจักร**

**หน่วยงานที่ให้บริการ :** ด่านศุลกากรปาดังเบซาร์กระทรวงการคลัง

**หลักเกณฑ์ วิธีการ เงื่อนไข (ถ้ามี) ในการยื่นคำขอ และในการพิจารณาอนุญาต**

หลักเกณฑ์  
  
 1) การนำของเข้าในราชอาณาจักร หมายถึง การนำของใดๆ จากภายนอกราชอาณาจักรเข้ามาในราชราชอาณาจักรโดยการขนส่งทางเรือ ทางรถไฟ ทางรถยนต์ คนเดินเข้ามา ทางเครื่องบิน ทางไปรษณีย์ ทางท่อขนส่งทางบก ทางสายส่งไฟฟ้า ทางเรือที่เข้าออกด่านศุลกากรทางบก เรือเล็กทางทะเลที่เข้าออกด่านศุลกากรทางทะเล ทางผู้โดยสารนำพาขึ้นอากาศยาน เป็นต้น เพื่อนำเข้ามาในราชอาณาจักร  
  
 2) การผ่านพิธีการศุลกากรให้สามารถกระทำได้โดยวิธีการทางอิเล็กทรอนิกส์แบบไร้เอกสาร (Paperless) โดยส่งข้อมูลอิเล็กทรอนิกส์พร้อมลงลายมือชื่ออิเล็กทรอนิกส์ (Digital Signature) ของเจ้าของลายมือชื่อ ผ่านบุคคลที่เป็นสื่อกลางผู้ให้บริการรับส่งข้อมูลทางอิเล็กทรอนิกส์ (Value Added Network Services หรือ VANS) เข้าสู่ระบบคอมพิวเตอร์ของศุลกากรตามมาตรฐานที่ศุลกากรกำหนด (ebXML / XML Format) เสมือนจัดทำ ยื่น ส่ง รับเอกสารและการลงลายมือชื่อในกระดาษ  
  
 3) การยื่นใบขนสินค้าขาเข้า ผู้นำของเข้าต้องจัดทำข้อมูลใบขนสินค้าขาเข้าตามมาตรฐานที่ศุลกากรกำหนดและส่งข้อมูลดังกล่าวทางอิเล็กทรอนิกส์เข้าสู่ระบบคอมพิวเตอร์ของศุลกากร เมื่อระบบคอมพิวเตอร์ของศุลกากรได้ทำการตอบรับข้อมูลอิเล็กทรอนิกส์นั้นในการผ่านพิธีการแล้ว จะถือเป็นการยื่นเอกสารนั้นๆ ตามกฎหมายว่าด้วยศุลกากรและกฎหมายอื่นที่เกี่ยวข้องกับการศุลกากรแล้ว  
  
วิธีการ  
  
 ในการนำสินค้าเข้ามาในราชอาณาจักร ผู้นำของเข้าจะต้องจัดทำข้อมูลใบขนสินค้าขาเข้าตามมาตรฐานที่ศุลกากรกำหนดและส่งข้อมูลดังกล่าวเข้าสู่ระบบคอมพิวเตอร์ของศุลกากร ก่อนการขนย้ายของมายังท่า หรือที่ หรือสนามบิน เพื่อการนำของเข้ามาในราชอาณาจักร โดยวิธีการส่งข้อมูลใบขนสินค้าขาเข้าสามารถกระทำได้ 4 ช่องทาง  
  
  
 ผู้นำเข้าส่งข้อมูลใบขนสินค้าขาเข้าด้วยตัวเอง  
 ผู้นำเข้ามอบหมายให้ตัวแทนออกของ (Customs Broker) เป็นผู้ส่งข้อมูลแทน  
 ผู้นำเข้าใช้เคาน์เตอร์บริการ (Service Counter) ในการส่งข้อมูล  
 ผู้นำเข้ายื่นใบขนสินค้าขาเข้า พร้อมรายละเอียดข้อมูลใบขนสินค้าและชำระค่าธรรมเนียมกับเจ้าหน้าที่ศุลกากร ณ ท่า/ที่/สนามบินที่นำของเข้า  
  
  
 หลังจากนั้นระบบคอมพิวเตอร์ของศุลกากรจะตรวจสอบลายมือชื่ออิเล็กทรอนิกส์ (Digital Signature) กับระบบทะเบียนผู้มาติดต่อ และตรวจสอบความถูกต้องเบื้องต้นกับแฟ้มข้อมูลอ้างอิง การอนุมัติ/อนุญาตตามกฎหมายที่เกี่ยวข้อง และตรวจสอบบัญชีสินค้า (Manifest) สำหรับเรือโดยอัตโนมัติผ่านระบบคอมพิวเตอร์ หากพบข้อผิดพลาดในการตรวจสอบความถูกต้องเบื้องต้นกับแฟ้มข้อมูลอ้างอิง ระบบคอมพิวเตอร์ของศุลกากรจะตอบรหัสผิดพลาดกลับไปให้ผู้ส่งข้อมูล ให้ผู้นำของเข้า ทำการแก้ไขข้อมูลและส่งข้อมูลการแก้ไขใบขนสินค้าขาเข้าเข้าสู่ระบบคอมพิวเตอร์ของศุลกากร  
  
 ถ้าไม่พบข้อผิดพลาดระบบคอมพิวเตอร์ของศุลกากรจะกำหนดเลขที่ใบขนสินค้าขาเข้าทางอิเล็กทรอนิกส์ จำนวน 14 หลัก ในสถานะพร้อมชำระค่าภาษีอากร (ถ้ามี) และแจ้งเลขที่ใบขนสินค้าขาเข้าทางระบบอิเล็กทรอนิกส์ตอบกลับไปยังผู้ส่งข้อมูล โดยมีประเภทของเอกสารหลักเป็น 0 โดยถือเป็นการยื่นเอกสาร ใบขนสินค้าขาเข้าต่อศุลกากรแล้ว  
  
 ในส่วนการตรวจปล่อยสินค้าจะนำระบบบริหารความเสี่ยง (Risk Management) มาใช้ในการสั่งตรวจตามเงื่อนไขที่หน่วยงานศุลกากรกำหนดไว้ในระบบ Profile เพื่อจัดกลุ่มใบขนสินค้าเป็น 2 กลุ่ม คือ ให้เปิดตรวจ (Red Line) หรือให้ยกเว้นการตรวจ (Green Line) เมื่อระบบตรวจสอบเสร็จแล้วจะสั่งการตรวจให้อัตโนมัติพร้อมกับแจ้งตอบกลับไปยัง ผู้ประกอบการทราบทางอิเล็กทรอนิกส์ และแจ้งโรงพักสินค้าหรือท่าเทียบเรือทราบถึงผลการสั่งตรวจจากศุลกากร  
  
  
 กรณียกเว้นการตรวจ (Green Line) ผู้ประกอบการสามารถติดต่อโรงพักสินค้าหรือท่าเทียบเรือรับมอบสินค้าทันที  
 กรณีให้เปิดตรวจ (Red Line) ผู้ประกอบติดต่อโรงพักสินค้าหรือท่าเทียบเรือเพื่อเตรียมของเพื่อตรวจแล้วติดต่อเจ้าหน้าที่ศุลกากรเพื่อตรวจปล่อยสินค้า  
 การชำระและวางเงินประกันค่าภาษีอากร ผู้ประกอบการสามารถเลือกชำระและเลือกวางเงินประกันที่สำนักงานศุลกากรหรือชำระและวางเงินประกันผ่านธนาคารทางอิเล็กทรอนิกส์ (e-Payment) ได้  
 การวางค้ำประกันค่าภาษีอากร ผู้ประกอบการสามารถเลือกวางค้ำประกันที่สำนักงานศุลกากรหรือวางค้ำประกันผ่านทางธนาคารอิเล็กทรอนิกส์ (e-Guarantee) ได้  
 การตรวจปล่อยสินค้าขาเข้า เป็นการตรวจปล่อย ณ ท่า หรือ ที่ หรือ สนามบินศุลกากรที่ระบุในบัญชีสินค้าว่ามีชื่อส่งของถึงแต่ผู้ประกอบการสามารถแจ้งความประสงค์ขอขนย้ายสินค้าไปตรวจปล่อยนอกเขตท่าหรือสนามบินที่นำเข้าได้ แต่ต้องแจ้งล่วงหน้าในขั้นตอนจัดเตรียมใบขนสินค้าก่อนส่งมายังระบบคอมพิวเตอร์ของกรมศุลกากร  
  
  
เงื่อนไขในการยื่นคำขอ  
  
 ผู้ส่งสินค้าเข้าดังกล่าวจะต้องจดทะเบียนเป็นผู้ผ่านพิธีการศุลกากรหรือดำเนินการในกระบวนทางศุลกากร และดำเนินการเกี่ยวกับใบอนุญาตจากหน่วยงานต่าง ๆ ที่เกี่ยวข้องเรียบร้อยแล้ว  
  
หมายเหตุ  
  
1. การนับระยะเวลาตามกฎหมายที่กำหนดระยะเวลาข้างต้นจะเริ่มนับตั้งแต่ข้อมูลใบขนสินค้าเข้าสู่ระบบอิเล็กทรอนิกส์ของศุลกากรจนถึงออกจากระบบอิเล็กทรอนิกส์ของศุลกากร พร้อมทั้งออกเลขที่ใบขนสินค้า  
  
2. ค่าธรรมเนียมในการดำเนินพิธีการทางศุลกากรที่ระบุไว้ในข้อ 5. จะยกเว้นสำหรับกรณีต่อไปนี้  
2.1) กรณีผู้นำของเข้าเป็นส่วนราชการ  
2.2) ใบขนสินค้าที่ได้รับสิทธิยกเว้นอากรตามพระราชกำหนดพิกัดอัตราศุลกากร พ.ศ. 2530 ภาค 4 ซึ่งได้แก่ ใบขนสินค้าขาเข้าในส่วน Import Declaration Detail สำแดง Import Tariff รหัสพิกัดศุลกากร ภาค 4 ของสินค้าที่ได้รับยกเว้นอากร มีค่าเป็น PART 4 ในทุกรายการของใบขนสินค้าขาเข้า  
2.3) ใบขนสินค้าขาเข้าพิเศษที่มีราคาของไม่เกิน 20,000 บาท ได้แก่ ใบขนสินค้าขาเข้า ที่มีประเภทใบขนสินค้า (Document Type) = 5 และมีราคาของที่นำเข้า (CIF) ไม่เกิน 20,000 บาท ต่อผู้นำของเข้าหนึ่งราย  
2.4) ใบขนส่งสินค้าขาเข้าสำหรับของที่ขนย้ายหรือโอนระหว่างผู้ประกอบการภายในประเทศที่ได้รับสิทธิประโยชน์ทางภาษีอากรภายในประเทศ ได้แก่ ใบขนสินค้าขาเข้า ที่มีประเภทใบขนสินค้า (Document Type) = A หรือ C ที่ใช้ในการขนย้ายหรือโอนของที่ได้รับสิทธิประโยชน์ทางภาษีอากรภายในประเทศ สำหรับคลังสินค้าทัณฑ์บนเขตปลอดอากร เขตประกอบการค้าเสรี มาตรา 19 ทวิ แห่งพระราชบัญญัติศุลกากร (ฉบับที่ 9) พ.ศ. 2482 ซึ่งแก้ไขเพิ่มเติมโดยพระราชบัญญัติศุลกากร (ฉบับที่ 18) พ.ศ. 2543 และพระราชบัญญัติส่งเสริมการลงทุน พ.ศ. 2520  
2.5) ใบขนสินค้าขาเข้าที่นำของออกจากคลังสินค้าทัณฑ์บน เขตปลอดอากรหรือเขตประกอบการค้าเสรี โดยผู้นำของออกที่มีสิทธิได้รับยกเว้นอากรตามพระราชกำหนดพิกัดอัตราศุลกากร พ.ศ. 2530 ภาค 4 หรือกฎหมายอื่น ได้แก่  
(2.5.1) ใบขนสินค้าขาเข้า ที่มีประเภทใบขนสินค้า (Document Type) = A หรือ C หรือ P ที่นำของออกจากคลังสินค้าทัณฑ์บน เขตปลอดอากร เขตประกอบการค้าเสรี โดยในส่วน Import Declaration Detail สำแดง Import Tariff รหัสพิกัดศุลกากร ภาค 4 ของสินค้าที่ได้รับยกเว้นอากร มีค่าเป็น PART 4 ในทุกรายการของใบขนสินค้า หรือ  
(2.5.2) ผู้นำของออกที่มีสิทธิได้รับเว้นอากรตามกฎหมายอื่น เช่น พระราชบัญญัติปิโตรเลียม พ.ศ. 2518 โดยสำแดง รหัสสิทธิพิเศษ (Privilege Code) มีค่าเป็น 005 ในทุกรายการของใบขนสินค้าขาเข้า  
2.6) ใบขนส่งสินค้าขาเข้าที่นำของซึ่งผลิต ผสม ประกอบ หรือบรรจุตามมาตรา 19 ทวิ แห่งพระราชบัญญัติศุลกากร (ฉบับที่ 9) พ.ศ. 2482 ซึ่งแก้ไขเพิ่มเติมโดยพระราชบัญญัติศุลกากร (ฉบับที่ 18) พ.ศ. 2543 และจำหน่ายให้แก่ผู้มีสิทธิได้รับยกเว้นอากรตามพระราชกำหนดพิกัดอัตราศุลกากร พ.ศ. 2530 ภาค 4 หรือกฎหมายอื่น ได้แก่  
(2.6.1) ใบขนสินค้าขาเข้า ที่มีประเภทใบขนสินค้า (Document Type) = A หรือ P ที่นำของซึ่งผลิต ผสม ประกอบ หรือบรรจุตามมาตรา 19 ทวิ แห่งพระราชบัญญัติศุลกากร (ฉบับที่ 9) พ.ศ. 2482 ซึ่งแก้ไขเพิ่มเติมโดยพระราชบัญญัติศุลกากร (ฉบับที่ 18) พ.ศ. 2543 และโดยในส่วน Import Declaration Detail สำแดง Import Tariff รหัสพิกัดศุลกากร ภาค 4 ของสินค้าที่ได้รับยกเว้นอากร มีค่าเป็น PART 4 ในทุกรายการของใบขนสินค้า หรือ  
(2.6.2) จำหน่ายให้แก่ผู้มีสิทธิได้รับยกเว้นอากรตามกฎหมายอื่น เช่น พระราชบัญญัติปิโตรเลียม พ.ศ. 2518 โดยสำแดง รหัสสิทธิพิเศษ (Privilege Code) มีค่าเป็น 005 ในทุกรายการของใบขนสินค้าขาเข้า  
  
3. ค่าธรรมเนียมคู่มือสำหรับประชาชนแผ่นละ 40 บาท  
  
\*\* ขั้นตอนการดำเนินงานตามคู่มือจะเริ่มนับระยะเวลาตั้งแต่เจ้าหน้าที่ตรวจสอบเอกสารครบถ้วนตามที่ระบุไว้ในคู่มือประชาชนเรียบร้อยแล้ว

**ช่องทางการให้บริการ**

|  |  |
| --- | --- |
| **สถานที่ให้บริการ**  (หมายเหตุ: (ในกรณีที่ผู้นำเข้าต้องการใช้บริการเคาน์เตอร์บริการของด่านศุลกากรปาดังเบซาร์ กรุณาติดต่อในเวลาราชการ (8.30-16.30 น.)))  ระบบ e-Customs หรือ ด่านศุลกากรปาดังเบซาร์ ต.ปาดังเบซาร์ อ.สะเดา จ.สงขลา 90240 โทร. 0-7452-1030/เว็บไซท์และช่องทางออนไลน์ | **ระยะเวลาเปิดให้บริการ** เปิดให้บริการตลอด 24 ชั่วโมง |

**ขั้นตอน ระยะเวลา และส่วนงานที่รับผิดชอบ**

**ระยะเวลาในการดำเนินการรวม :** 5 นาที

| **ลำดับ** | **ขั้นตอน** | **ระยะเวลา** | **ส่วนที่รับผิดชอบ** |
| --- | --- | --- | --- |
| 1) | **การพิจารณา**  รับข้อมูลใบขนสินค้าขาเข้าอิเล็กทรอนิกส์  (หมายเหตุ: (ระยะเวลาในการรับส่งข้อมูลจากผู้นำของเข้าทางอิเล็กทรอนิกส์นับจากระยะเวลาที่ข้อมูลใบขนสินค้าเข้าสู่ระบบ ผ่านการประมวลผลและส่งออกจาก Gateway ทั้งนี้ จำนวนรายการสินค้าในใบขนสินค้าฉบับหนึ่งๆ ต้องไม่เกิน 20 รายการ)) | 5 นาที | ด่านศุลกากรปาดังเบซาร์ |

**รายการเอกสาร หลักฐานประกอบ**

| **ลำดับ** | **ชื่อเอกสาร จำนวน และรายละเอียดเพิ่มเติม (ถ้ามี)** | **หน่วยงานภาครัฐผู้ออกเอกสาร** |
| --- | --- | --- |
| 1) | **ลายมือชื่ออิเล็กทรอนิกส์ (Digital signature)**  **ฉบับจริง** 0 ฉบับ  **สำเนา** 0 ฉบับ  **หมายเหตุ** (ผู้ให้บริการ Internet) | - |

**ค่าธรรมเนียม**

| **ลำดับ** | **รายละเอียดค่าธรรมเนียม** | **ค่าธรรมเนียม (บาท / ร้อยละ)** |
| --- | --- | --- |
| 1) | **ค่าธรรมเนียมในการผ่านพิธีการศุลกากรและตรวจปล่อยสินค้าต่อใบขนสินค้า**  (หมายเหตุ: -) | **ค่าธรรมเนียม** 200 บาท |

**ช่องทางการร้องเรียน แนะนำบริการ**

| **ลำดับ** | **ช่องทางการร้องเรียน / แนะนำบริการ** |
| --- | --- |
| 1) | Support desk  (หมายเหตุ: (กรณีที่มีปัญหาในการรับส่งข้อมูล : ติดต่อ 02-667-7310-9)) |
| 2) | ระฆังศุลกากร นายด่านศุลกากรปาดังเบซาร์ โทร. 07 452 1030  (หมายเหตุ: (โทรศัพท์ 0 2667 6207)) |
| 3) | โทรศัพท์สายด่วนศุลกากร 1332 ในวันและเวลาราชการ  (หมายเหตุ: -) |
| 4) | โทรสารหมายเลข 0 2671 5250  (หมายเหตุ: -) |
| 5) | ไปรษณีย์โดยทำเป็นหนังสือส่งมาที่ กลุ่มคุ้มครองและส่งเสริมจริยธรรม กรมศุลกากร ถนนสุนทรโกษา แขวงคลองเตย เขตคลองเตย กรุงเทพมหานคร 10110  (หมายเหตุ: -) |
| 6) | จดหมายอิเล็กทรอนิกส์ (e-Mail) ที่ ctc@customs.go.th  (หมายเหตุ: -) |
| 7) | สื่อสารมวลชน  (หมายเหตุ: (กรณีที่หัวหน้ากลุ่มคุ้มครองจริยธรรมของกรมศุลกากรเห็นควรรับเป็นเรื่องร้องเรียน)) |
| 8) | ติดต่อด้วยตนเองในวันและเวลาราชการ ณ กลุ่มคุ้มครองและส่งเสริมจริยธรรม กรมศุลกากร ถนนสุนทรโกษา แขวงคลองเตย เขตคลองเตย กรุงเทพมหานคร  (หมายเหตุ: -) |
| 9) | ศูนย์บริการศุลกากร (โทร. 1164) หรือหน่วยงานภาครัฐอื่น  (หมายเหตุ: -) |
| 10) | ศูนย์บริการประชาชน สำนักปลัดสำนักนายกรัฐมนตรี  (หมายเหตุ: ( เลขที่ 1 ถ.พิษณุโลก เขตดุสิต กทม. 10300 / สายด่วน 1111 / www.1111.go.th / ตู้ ปณ.1111 เลขที่ 1 ถ.พิษณุโลก เขตดุสิต กทม. 10300)) |

**แบบฟอร์ม ตัวอย่างและคู่มือการกรอก**

| **ลำดับ** | **ชื่อแบบฟอร์ม** |
| --- | --- |
| 1) | ข้อมูลใบขนสินค้าขาเข้าตามโครงสร้างที่กรมศุลกากรกำหนด  (หมายเหตุ: (ไฟล์ประกาศกรมศุลกากรที่ 23/2556 ลงวันที่ 19 กุมภาพันธ์ พ.ศ. 2556 เรื่อง คู่มือการผ่านพิธีการศุลกากรทางอิเล็กทรอนิกส์ว่าด้วยกระบวนการทางศุลกากรสำหรับการนำเข้า (e-Import))) |

**หมายเหตุ**

-

เอกสารฉบับนี้ดาวน์โหลดจากเว็บไซต์ศูนย์รวมข้อมูลการติดต่อราชการ

[www.info.go.th](http://www.info.go.th)

วันที่คู่มือมีผลบังคับใช้: 21/07/2558